Plan vir landelike veiligheid: ‘Vat ons hand,’ vra ministerBheki Cele.. (Foto: ANA) Bheki Cele, minister van polisie, het ŉ beroep op lede van landelike gemeenskappe gedoen om nou saam met wetstoepassingsagentskappe te werk om hul veiligheid te verbeter. Cele het die beroep Vrydag gedoen tydens die bekendstelling van die gewysigde nasionale landelike veiligheidstrategie in Makhado (Louis Trichardt) in Limpopo. Die bekendstelling van die gewysigde strategie is daarop gemik om vennootskappe tussen die gemeenskap en die polisie te bevorder deur die werk van die prioriteitskomitees vir landelike veiligheid op nasionale, provinsiale en distriksvlak te verbeter. Volgens die polisie sal die gewysigde strategie die gety draai teen misdaad in landelike gebiede deur ŉ toename in kapasiteit en hulpbronne vir die polisie. “Hierdie strategie behels misdaadvoorkomingsmaatreëls wat nog nooit tevore gesien is nie, en daar sal op brandpunte in landelike gebiede gefokus word om die gety teen misdaad te draai.” Khehla Sitole, nasionale polisiekommissaris, het gesê daar sal ŉ verskuiwing van hulpbronne na geïdentifiseerde gebiede plaasvind. “Dit sal beteken dat die speurder- en opsporings-eenhede van die SAPD ook in hierdie gebiede versterk sal word.” Die komitees vir landelikeveiligheidprioriteit sal na verwagting kwartaalliks vergader om voorvalle van geweldsmisdaad te monitor tesame met polisie-ingrypings. Die gewysigde veiligheidstrategie het agt hooffokusareas. Dit sluit in om effektiewe kapasiteit en vermoë in landelike gebiede te bou, verbetering van polisiëring in landelike gebiede, die verbetering van ŉ bestuurstelsel vir landelike gebiede, die verbetering van kommunikasie en bewusmaking van landelike veiligheid, gemeenskapsbetrokkenheid en samewerking met belanghebbendes, die implementering van georganiseerde misdaadbedreigingsassesserings en monitering en evaluering van die landelike veiligheidstrategie. Die volledige landelike veiligheidstrategie is hier beskikbaar.